
Klage på vedtak i Jervnemnda for Nord-Norge samt Nord-Trøndelag

Det vises til klage fra Foreningen Våre Rovdyr av 9. september 02 og fra Norges Naturvernforbund av 12. september 02 på vedtak fattet av Jervnemnda for Nord-Norge samt Nord-Trøndelag den 20. august 02. Foreningen Våre Rovdyr påklager vedtak om lisensjakt på jerv i Nord-Trøndelag fylke. Norges Naturvernforbund påklager vedtatt totalkvote for Jervnemndas geografiske virkeområde, delkvoter for lisensjaktområder i Troms og Nord-Trøndelag fylker, samt nemndas oppfordring til fylkesmennene om å gå aktivt inn med fellingstillatelse under gitte forutsetninger

Jervnemnda behandlet klagene i møte den 23. september 02. Nemnda oppretthold sitt vedtak av 20. august 02, og klagene er oversendt direktoratet for endelig avgjørelse. 

Dokumenter som ligger til grunn for vår klagebehandling: 

· St. meld. nr. 35 (1996-97) Om rovviltforvaltning

· Innst. St. nr. 301 (1996-97)

· Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000

· St. meld. nr. 24 (2000-2001) Regjeringens miljøvernpolitikk og rikets miljøtilstand

· St. prp. nr. 1 (2001-2002)

· Forskrift om regionale rovviltnemnder fastsatt av Direktoratet for naturforvaltning 30. august 2002

· Sekretariatets innstillinger til jervnemnda på kvote og lisensjaktområder for lisensjakta på jerv 2002/2003, utsendt i brev fra Fylkesmannen i Troms datert 14. august 02  
· Protokoll fra jervnemndas møte 19-20. august 02

· Klage fra Foreningen Våre Rovdyr datert 9. september 02

· Klage fra Norges Naturvernforbund datert 12. september 02

· Jervnemndas klagebehandling i telefonmøte 23. september 02

Saksgang

Fylkesmannen i Troms er sekretariat for jervnemnda og har tilrettelagt det faglige grunnlaget for nemnda. Dette materialet er nedfelt i saksutredningen for jervnemndas møte 19-20. august 02. Sekretariatet tilrådde en lisensjaktkvote for Nord-Norge samt Nord-Trøndelag på totalt 30 jerver, derav en restkvote på totalt 8 dyr. Den tilrådde kvote har følgende fordeling på fylker/områder: 

· Finnmark: 10 dyr, derav 2 i restkvote

· Troms (inkl.nordlige deler av Nordland): 9 dyr, derav 3 i restkvote

· Nordland: 8 dyr, derav 3 i restkvote

· Nord-Trøndelag: 3 dyr (ingen restkvote) 

For sekretariatets tilråding til avgrensninger av lisensjaktområder vises til utsendelse av sakspapirer fra Fylkesmannen i Troms i brev av 14. august 02.

Jervnemnda vedtok i møte den 20. august 02 lisensjaktkvote og områdeavgrensninger som avvek på flere punkter fra anbefalingen fra sekretariatet. Nemnda fastsatte en totalkvote på 40 jerver, derav en restkvote på 12. For nemndas vedtak angående lisensjaktområder og avgrensninger av disse vises til protokoll fra vedtaksmøtet 19-20. august 02. 

Foreningen Våre Rovdyr påklaget vedtak om lisensjakt på jerv i Nord-Trøndelag fylke i klage datert 9. september 02.

Norges Naturvernforbund påklaget totalkvoten for nemndas geografiske virkeområde m.m. i klage datert 12. september 02 .

Klagene ble behandlet av jervnemnda i møte den 23. september 02. Vedtak av 20. august 02 ble opprettholdt, og klagene er oversendt direktoratet for endelig avgjørelse. 

Klagenes innhold

Innholdet i klagene fra Foreningen Våre Rovdyr og Norges Naturvernforbund kan summeres under følgende 4 hovedpunkter:

1. Lisensjakt og kvotestørrelse i Nord-Trøndelag

2. Totalkvote for nemndas geografiske virkeområde

3. Kvotestørrelse og -fordeling i Troms fylke

4. Nemndas oppfordring til fylkesmennene om å gå aktivt inn med fellingstillatelse under gitte forutsetninger

Lisensjakt og kvotestørrelse i Nord-Trøndelag

Foreningen Våre Rovdyr ber om at det ikke gis anledning til jakt på jerv i Nord-Trøndelag i lisensjaktperioden 2002/03. Foreningen mener det er grunnlag for å hevde at bestands- og yngleregistreringene i Nord-Trøndelag er rimelig sikre, og viser til at det er registrert 18 dyr og 1 yngling i 2002. Tidvis dårlige sporingsforhold burde etter deres mening tilsi større forsiktighet i kvotetildelingen enn det nemnda har vært. Foreningen mener nemnda overprøver Stortingets målsetting om at jervebestanden i Nord-Trøndelag skal ha en tilstrekkelig størrelse til at det kan være en utveksling av individer mellom bestandene i Sør- og Nord-Norge, og mener bestanden i Nord-Trøndelag er for liten allerede før årets kvotetildeling.

Norges Naturvernforbund mener det er uforsvarlig å ta ut to dyr i grensetraktene mot Sør-Trøndelag, og mener det er av essensiell betydning å sikre utvandring av jerv fra den sørøstlige del av Nord-Trøndelag til den isolerte stammen i Sør-Norge. Det vises til at Regjeringen har pålagt forvaltningsmyndighetene å sikre slik utveksling, og at det også er kommet sterke henstillinger fra svenske myndigheter om å legge forholdene til rette for dette. Naturvernforbundet viser til redegjørelsen fra Fylkesmannen i Nord-Trøndelag over registrerte jerveskader på sau og rein siste år, og kan på denne bakgrunn ikke forstå nødvendigheten av nemndas vedtak om å felle 5 dyr i Nord-Trøndelag. Videre vises til at nemnda har vedtatt en kvote på 2 dyr i jaktområde 1, og naturvernforbundet mener nemndas begrunnelse for dette ikke er troverdig i lys av fylkesmannens vurdering og at begrunnelsen ikke kan aksepteres som grunnlag for felling av 2 dyr innenfor nevnte område. 

Totalkvote for nemndas geografiske virkeområde

Norges Naturvernforbund mener det legges opp til minimumsbestander av jerv i Nord-Norge og at det i utgangspunktet er tatt for mye hensyn til næringsinteressene. Naturvernforbundet hevder at denne forvaltningsstrategien ikke er forenelig med de internasjonale forpliktelser Norge har til å bygge opp langt større og livskraftige bestander. Det vises til statistikk som er fremlagt av fylkesmennene som viser at det har vært en sterk avskyting av jerv i Nord-Norge de senere år, noe som naturvernforbundet mener bør tilsi en moderat kvote for lisensjakta kommende sesong. Naturvernforbundet mener innstillingen på 30 dyr er for høy, og at nemndas høyning til 40 dyr er direkte uforsvarlig. Usikkerheten rundt bestandsstørrelsen tilsier etter naturvernforbundets mening at føre-var-prinsippet må legges til grunn for kvotefastsettelsen, og mener prinsippet i dette tilfellet er snudd på hodet. Det vises videre til at det er et gjennomgående trekk at jerveskadene har gått ned, og mener det å høyne avskytingen så dramatisk er i strid med retningslinjene fra direktoratet om at lisensjakt bare skal skje i områder hvor det er behov for det for å avverge skader.

Naturvernforbundet mener nemnda i vesentlig grad har lagt opp til en ren bestandsreduserende avskyting, noe som etter naturvernforbundets mening er i strid med retningslinjene for lisensjakt og uakseptabelt i forhold til usikkerheten om bestandsstørrelsen.

Kvotestørrelse og -fordeling i Troms fylke

Norges Naturvernforbund viser til henstillingen fra Länsstyrelsen i Norrbottens län av 12. august 02 til Fylkesmannen i Troms, og kan ikke se at jervenemnda eller Fylkesmannen i Troms i tilstrekkelig grad har tatt hensyn til disse henstillingene fra svenske forvaltningsmyndigheter. Naturvernforbundet mener det er prisverdig at nemnda fortsatt ønsker å holde indre deler av Troms stengt for jakt, men viser til at det er fattet vedtak om en kvote for Troms på 14 dyr, hvorav 3 dyr kan felles i grensekommunene Storfjord, Kåfjord og Nordreisa. Naturvernforbundet mener det i lys av påpekningen fra Sverige om nødvendigheten av en bedre samordning av forvaltningen av felles bestander, er svært skuffende at norske forvaltningsmyndigheter ikke tar større hensyn til de svenske forvaltingsmålsettinger.

Nemndas oppfordring til fylkesmennene om å gå aktivt inn med fellingstillatelse under gitte forutsetninger

Naturvernforbundet viser til nemndas vedtak om at det må gis vilkår slik at hele kvoten kan tas ut, og at fylkesmennene oppfordres til å gå aktivt inn med fellingstillatelse under gitte forutsetninger. Naturvernforbundet hevder at nemnda har fattet et vedtak de ikke har myndighet til, og at vedtaket av den grunn må avvises.

Sekretariatets innstillinger

Lisensjakt og kvotestørrelse i Nord-Trøndelag

Det vises til at antall påviste jerveskader på sau og rein er vesentlig lavere enn på samme tidspunkt i 2001. Hittil i år det påvist kun 3 tilfeller der sau er drept av jerv, og det er påvist 8 jerveskader på rein. Foreløpig erstatningsoppgjør for rovviltskader på rein reindriftsåret 2001/2002 viser en sterk nedgang i antall rein erstattet som drept av jerv sammenlignet med foregående erstatningsoppgjør. Det foreligger ingen nye opplysninger om bestandssituasjonen for jerv i Nord-Trøndelag etter at innstillingen til nemnda ble oversendt den 12. august 02. I 2002 er det registrert en yngling av jerv i Nord-Trøndelag.

Klagene vurderes ikke å tilføre nye opplysninger. Sekretariatet viser til sekretariatets innstilling til vedtak i møte 19.-20. august 02.

Totalkvote for nemndas geografiske virkeområde

I fylkene Finnmark og Nord-Trøndelag foreligger det ingen nye opplysninger om bestandssituasjonen for jerv eller noen vesentlige endringer i skadebildet på rein eller sau etter at innstillingen til nemnda ble oversendt den 12. august 02.

I Troms har en yngling som hadde status som usikker i innstillingen til nemnda fått status som dokumentert, og det er dermed registrert totalt 7 ynglinger av jerv i Troms i 2002. Det forligger ingen nye opplysninger om tapssituasjonen for rein. For sau vises til at det foreløpig ikke foreligger noen fullstendig oversikt over jerveskader på sau, men at det fra enkelte deler av fylket er meldt om store tap mens andre deler av fylket synes å få reduserte tap.

I Nordland foreligger det ingen nye opplysninger om skader, men det opplyses om at det er rapportert om en mulig ny yngling i Hemnes kommune.

Sekretariatet mener at fylkesmennene i sine innstillinger til nemnda, og da spesielt Nord-Trøndelag og Troms, pekte på alle aspektene som Norges Naturvernforbund påklager. På bakgrunn av klagen fra naturvernforbundet anbefaler sekretariatet likevel at nemnda på nytt vurderer den totale kvoten for Nord-Norge og Nord-Trøndelag (spesielt i Troms og Nord-Trøndelag fylker), i henhold til klagen fra naturvernforbundet. Sekretariatet viser for øvrig til sekretariatets innstilling til vedtak i møte 19.-20. august 02.

Kvotestørrelse og -fordeling i Troms fylke

Som det fremgår under klagepunktet over anbefaler sekretariatet at nemnda på nytt vurderer den totale kvoten for Nord-Norge og Nord-Trøndelag (spesielt i Troms og Nord-Trøndelag fylker), i henhold til klagen fra naturvernforbundet. Sekretariatet viser for øvrig til sekretariatets innstilling til vedtak i møte 19.-20. august 02.

Nemndas oppfordring til fylkesmennene om å gå aktivt inn med fellingstillatelse under gitte forutsetninger

Klagepunktet er ikke kommentert av sekretariatet. 

Jervenemndas vurdering

Klagene fra Foreningen Våre Rovdyr og Norges Naturvernforbund tas ikke til følge da nemnda ikke kan se at klagene tilfører saken nye opplysninger.

I forholdt til klagepunktene som går spesifikt på Nord-Trøndelag mener nemnda at bestandsmålet i Nord-Trøndelag er nådd i tråd med Stortingets anbefalinger i St. meld. nr. 35 (1996-97). Nemnda viser til at det har vært en nedgang i tapene til jerv i Nord-Trøndelag, men at det lokalt er store tap til jerv i fylket. Nemnda synes det er svært vanskelig å ta stilling til spørsmålet om å sikre utveksling av individer av jerv mellom bestanden i Sør-Norge og den nordlige bestanden, da det ikke er oppgitt hvor mange jerver bestanden i Nord-Trøndelag skal bestå av for at utveksling skal kunne opprettholdes. Nemnda ønsker en avklaring fra direktoratet på dette, og også om det er tenkt at denne utvekslingen også skal skje fra øst.

Nemnda viser til at det i St. prp. nr. 1 (2001-2002) fremgår at det i Nord-Norge har vært en økning i antall jerv fra ca. 180 individer (1995-1997) til ca 214 individer (1998-2000), og at Troms og Nord-Trøndelag har stått for mesteparten av denne økningen. Til tross for at det etter 2001 er registrert en nedgang mener nemnda at en sammenhengende bestand fortsatt sikres. Nemnda mener avskyting sammen med forebyggende tiltak må til for å oppfylle målsettingen i St. meld. nr. 35 (1996-97). Nemnda anser det ikke for ønskelig med nyetablering i deler av fylkene som per i dag ikke har jerv.

Jervenemnda for Nord-Norge samt Nord-Trøndelag opprettholder vedtak fattet i møte den 20. august 02, og oversender saken til direktoratet for endelig avgjørelse.

Klageinstansens behandling
Direktoratet må innledningsvis slå fast at jervenemndas vedtak av 20. august 02, og behandlingen av klagene, er gjort i medhold av den forskrift om forsøk med regionale rovviltnemnder og om lisensjakt på jerv som ble fastsatt av direktoratet den 7. november 1997, jf forskrift nr 1154. Denne forskriften gjaldt til og med jaktåret 2000/2001, med andre ord til og med 31. mars 2001. Ved endringsforskrift av 26. april 2001 fastsatt av direktoratet for naturforvaltning ble denne forskrift, i tråd med forsøksordningen, gitt forlenget virketid til og med jaktåret 2001/2002, med andre ord til og med 31. mars 2002. Den 30. august 2002 fastsatte direktoratet ny forskrift om regionale rovviltnemnder med virkning frem til og med den 31. mars 2004. På det tidspunkt jervenemnda for Nord-Norge fattet det vedtak som nå er påklaget, den 20. august 2002, var den nye forskriften ikke iverksatt. Jervenemndas vedtak og behandlingen av klagen er følgelig gjort etter forskrifter som faktisk ikke var i kraft på det tidspunktet. Direktoratet legger til grunn at jervenemnda på dette punkt var i god tro med hensyn til forskriftens rettslige status på bakgrunn av den tidligere prolongering. Vi konstaterer at det her foreligger en sviktende informasjon som direktoratet for naturforvaltning må bære hovedansvaret for, og som vi beklager. Det foreligger følgelig formelle feil ved vedtaket av 20. august 2002 fattet av jervenemnda for Nord-Norge.

 

Når det gjelder spørsmålet om hvilke følger en slik formell feil må få, har direktoratet vurdert innholdet i ny og gammel forskrift. Vi kan her konstatere at det ikke er noen vesentlig innholdsmessig forskjell. Grunnlaget for ny forskrift var i første rekke motivert ut fra de forutsetninger Stortinget har lagt til grunn ved opprettelse av ny jervenemnd for Sør-Norge på bakgrunn av at kjerneområdet for jerv i Sør-Norge ble opphevet. Dette berører ikke grunnlaget for vedtak av jervenemnda i Nord-Norge. Jervenemnda for Nord-Norge har med andre ord hatt det samme forskriftsfestede grunnlag for sine vedtak etter ny og gammel forskrift. Direktoratet trekker derfor den konklusjon at det å henvise saken til ny behandling i jervenemnda for Nord-Norge ikke kan antas å føre til et annet resultat enn det foreliggende. En ny behandling for å rette opp den formelle feil ved vedtaket vil følgelig kun fremtre som en unødvendig bruk av tid og ressurser. Direktoratet legger her vekt på at lisensjakta på jerv er i gang, og at det haster med å få behandlet de foreliggende klager på jervenemndas kvotevedtak. Direktoratet legger også avgjørende vekt på at klagernes interesser i å få en reell og rask overprøving av jervenemndas kvotevedtak blir best ivaretatt ved at klagen tas opp til realitetsbehandling. Direktoratet understreker at jervenemndas vedtak da vil bli overprøvd etter reglene i den nye forskriften av 30. august 2002. Det vil herunder bli nøye vurdert om den nye forskriften angir annet rettsgrunnlag for vedtaket.

 

Direktoratet har på denne bakgrunn kommet til at klagerne skal få sine klager realitetsbehandlet etter den nye forskriften, og uten ugrunnet opphold. 

Direktoratets vurdering og konklusjon

Generelt

Direktoratet har et hovedansvar for forvaltningen av jerv i Norge. Dette innebærer bl.a. at direktoratet skal påse at de forvaltningsmål som er nedfelt i ulike politiske dokumenter og retningslinjer følges, og dermed at en levedyktig bestand av jerv sikres. Samtidig er det en målsetting å holde oppe et aktivt jordbruk med adgang til å utnytte beiteressursene i utmarka med sau og rein. 

Ved behandlingen av St. meld. nr 35 (1996-97), jf Innst. S. nr 301 (1996-97) vedtok Stortinget å gjennomføre forsøksordninger med myndighet tillagt ulikt sammensatte rovviltutvalg på fylkesnivå. På denne bakgrunn fastsatte direktoratet den 7. november 1997 ”Forskrift om forsøk med regionale rovviltnemnder, om lisensjakt på jerv og om kvotefri jakt på gaupe”. Denne forskriften gjaldt til og med jaktåret 2000/2001. Som nevnt tidligere ble denne forskrift, i tråd med forsøksordningen, gitt forlenget virketid til og med jaktåret 2001/2002 ved endringsforskrift av 26. april 2001. Den 30. august 2002 fastsatte direktoratet ny forskrift om regionale rovviltnemnder med virkning frem til og med den 31. mars 2004. Grunnlaget for jervenemndas virksomhet er dermed nedfelt direkte i nevnte forskrift med tilhørende retningslinjer. Bl.a. står det i ovennevnte forskrift at: 

”Jervnemnda skal gjennomføre bestandsregulering av jerv innenfor sitt geografiske virkeområde i tråd med forutsetningene i St. meld nr. 35 (1996-97) og Stortingets behandling av denne samt St. prp. nr. 1 (2001-2002). Jervnemnda er underlagt direktoratets instruksjonsmyndighet, og skal i faglige spørsmål søke råd hos fylkesmennene”. Videre står at: ”Nemndas vedtak skal bygge på den til enhver tid tilgjengelige kunnskap om biologiske og bestandsmessige forhold og om skadesituasjonen”. 

I Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000 (forvaltningsforskriften), fremgår under § 1 at; 

”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder på bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter”. Videre fremgår under § 2; ”Tillatelse til felling av bjørn, jerv, ulv og gaupe etter bestemmelsene i §§ 3 – 5 kan bare gis dersom fellingen ikke vil være skadelig for bestandens overlevelse”. Lisensjakt omhandles under § 3 i forskriften.

Det er en grunnleggende forutsetning for lisensjakta at denne ikke skal true målet om å sikre en levedyktig og sammenhengende bestand. Samtidig er lisensjakta et virkemiddel for å regulere bestanden slik at skader på husdyr og tamrein begrenses. 

Lisensjakt og kvotestørrelse i Nord-Trøndelag

Når det gjelder jervenemndas begrunnelser for utvidelse av lisensjaktområde og for kvotestørrelse for Nord-Trøndelag vil direktoratet vise til merknader til §§ 2 og 4 i Forskrift om regionale rovviltnemnder. Av merknad til § 4 fremgår: ”Selv om det er åpnet for lisensjakt i hele landet, forutsettes det at det fastsettes lisensjaktområder og tildeles fellingskvoter bare i områder hvor det er et reelt behov for dette for å avverge skader”. Direktoratet kan ikke finne at det med grunnlag i nåværende kunnskap om forekomst av jerv og jerveskader på sau og rein i Nord-Trøndelag foreligger et reelt behov for å avverge skader i området vest for E-6 som nemnda har innlemmet i lisensjaktområde 3. Direktoratet vil videre vise til § 2 i samme forskrift hvor det fremgår; ”..Nemndas vedtak skal bygge på den til enhver tid tilgjengelige kunnskap om biologiske og bestandsmessige forhold og om skadesituasjonen”. Av sekretariatets tilråding til nemnda fremgår at antall påviste jerveskader på sau og rein i Nord-Trøndelag er vesentlig lavere enn på samme tidspunkt i 2001. Hittil i år det kun påvist 3 tilfeller der sau er drept av jerv og 8 tilfeller med jerveskader på rein. Foreløpig erstatningsoppgjør for reindriftsåret 2001/2002 viser en klar nedgang i antall rein erstattet som drept av jerv sammenlignet med foregående erstatningsoppgjør. Videre fremgår at det i 2002 er registrert kun en yngling av jerv i Nord-Trøndelag. Direktoratet finner ikke at foreliggende kunnskap om bestandsmessige forhold og om skadesituasjonen i Nord-Trøndelag står i forhold til den kvotestørrelse nemnda har vedtatt.

Foreningen Våre Rovdyr og Norges Naturvernforbund påpeker i sine klager at det skal sikres utveksling av individer mellom den sør-norske bestanden og jervebestanden i nord, og at forvaltningsmyndighetene er pålagt å sikre slik utveksling. Direktoratet viser til St. prp. nr. 1 (2001-2002) hvor det bl.a. er skrevet; ”…Dette vil vere tilstrekkeleg for at arta skal overleve, dersom det gjennom forvaltningen kan sikrast ei viss utveksling mellom den sør-norske bestanden og dei meir talrike populasjonane av jerv på Nordkalotten”. Av dette følger at en gjennom forvaltningen av jerv skal arbeide mot å sikre en viss utveksling av individer mellom bestanden i Sør-Norge og bestanden på Nordkalotten, og dette er en føring som både jervnemnda i Nord-Norge og Sør-Norge må forholde seg til. Nemnda viser i klagebehandlingen til at de synes det er svært vanskelig å ta stilling til spørsmålet om å sikre utveksling av individer av jerv mellom bestanden i Sør-Norge og den nordlige bestanden, da det ikke er oppgitt hvor mange jerver bestanden i Nord-Trøndelag skal bestå av for at utveksling skal kunne opprettholdes. Nemnda ønsker en avklaring fra direktoratet på dette, og også om det er tenkt at denne utvekslingen også skal skje fra øst. For at utveksling av individer av jerv mellom bestandene i nord og sør skal kunne skje er det av stor betydning at bestandene nærmer seg hverandre i geografisk avstand. I 2000 ble det registrert en yngling i Meråker kommune, og dette er den sørligste ynglingen som er registrert i Nord-Trøndelag fylke i nyere tid. Det er videre av avgjørende betydning at bestanden i nord og i sør er sammenhengende. Antallet jerv i Nord-Trøndelag fylke vil i denne sammenheng ikke være den vesentligste faktoren og det vil også være vanskelig å beregne noe nøyaktig tall på antall jerv som er nødvendig i fylket for sikre utveksling. I forhold til å sikre utveksling er faktorene geografisk avstand mellom bestandene i nord og sør og en sammenhengende bestand på Nordkalotten og følgelig innad i Nord-Trøndelag fylke avgjørende. Forekomsten av jerv lengst sør i Sverige rapporteres av svenske myndigheter å være svak, noe som understreker viktigheten av de forvaltningstiltak som gjennomføres på norsk side i forhold til å sikre utveksling mellom bestandene i nord og sør.

Direktoratet anser ikke nemndas vedtak for å være i tråd med de nevnte paragrafer i Forskrift om regionale rovviltnemnder. Direktoratet finner heller ikke at det er tatt tilstrekkelig hensyn til de forvaltningsmål som er nedfelt i ulike politiske dokumenter og retningslinjer.

Direktoratet tar klagene delvis til følge under henvisning til det som er nevnt ovenfor og med hjemmel i forvaltningslovens § 34, jf også forskrift om regionale rovviltnemnder av 30. august 2002. Kvote og jaktområder i Nord-Trøndelag fastsettes i tråd med sekretariatets innstilling til vedtak i møte den 20. august 02. dvs. en totalkvote på 3 jerver fordelt på 3 lisensjaktområder.

Direktoratet finner å behandle klagepunktene fra Norges Naturvernforbund angående totalkvote for nemndas geografiske virkeområde og kvotestørrelse og -fordeling i Troms fylke samlet.
Årene 1999, 2000, 2001 og 2002 er det registrert henholdsvis 33, 34, 29 og 22 ynglinger av jerv i Nord-Norge. Norsk Institutt for naturforskning (NINA) har gjort en oppdatert beregning av vinterbestanden av jerv i Nord-Norge (inkl. Nord-Trøndelag) med grunnlag i gjennomsnittlig antall verifiserte ynglinger av jerv i perioden 2000-2002. Beregningene gir et estimat på ca 181 individer. Bestanden av jerv i Nord-Norge er etter dette av tilsvarende størrelse som i perioden 1995-1997, hvor bestanden ble estimert til ca 180 individer.

Jervebestanden i Nord-Norge skal forvaltes slik at en sikrer sammenhengende utbredelse og reproduksjon på Nordkalotten, og uttak av jerv skal ikke føre til redusert bestandsstørrelse, jf behandlingen av St. meld. nr. 35 (1996-97). Jervebestanden i Nord-Norge har vært i økning i perioden etter at Stortingsmeldingen ble behandlet, men beregninger viser nå at bestanden er tilbake på samme nivå som i 1996-1997. I Sverige har det vært en betydelig reduksjon i jervebestanden de senere år, fra 69 registrerte hi i 1996 til 48 i 2002.

Avgangen av jerv i Nord-Norge har vært betydelig de siste årene. Jaktåret 1998/99 ble det registrert en avgang på 17 jerver, jaktåret 1999/00 økte tallet til 25, jaktåret 2000/01 ble det registrert 39 dyr i avgang og siste jaktår (2001/02) var avgangen på 27 dyr. Inneværende jaktår er det pr 4. oktober registrert en avgang på 6 jerver. Det er nylig funnet implantatsendere fra to jerver radiomerket i Troms, noe som gjør at dyrene må regnes som døde. Implantatsenderne er funnet innenfor Målselv kommune i Troms, og tilhørte en voksen tispe og en av hennes valper. Innenfor fylkene Finnmark og Troms er det de to foregående jaktår en kjent avgang på hele 47 jerver, av disse er over halvparten tisper. Det høye uttaket innenfor disse to fylker vil få konsekvenser for bestandsutviklingen. Dødeligheten for jervunger er meget høy, og forskningsdata fra Sarek og Troms viser at pr hi der ungene forlater hiet med mora i mai, overlever bare ca 1,3 jervunger frem til mars neste år. Av dette følger at uttaket og den naturlige dødelighet i bestanden i de to nordligste fylkene de to siste jaktår har vært høyere enn beregnet tilvekst til bestanden, og fører derfor til bestandsreduksjon. Avgangen av jerv de siste årene og bedre data på reproduksjon og dødelighet stiller meget høye krav til presisjonen i forvaltningen av jerv.

Direktoratet mener med grunnlag i det som er nevnt ovenfor at fastsatt kvotestørrelse innenfor Troms lisensjaktområde er uforsvarlig høy. Direktoratet anser at et uttak av fastsatt kvote vil være i strid med de forvaltningsmål som er nedfelt i ulike politiske dokumenter og retningslinjer, og heller ikke i tråd med §§ 1 og 2 i Forskrift om regionale rovviltnemnder.

Direktoratet tar klagen delvis til følge under henvisning til det som er nevnt ovenfor og med hjemmel i forvaltningslovens § 34, jf også forskrift om regionale rovviltnemnder av 30. august 2002. Kvote og jaktområder for Troms lisensjaktområde fastsettes i tråd med sekretariatets innstilling til vedtak i møte den 20. august 02, dvs. en kvote på totalt 9 dyr fordelt på 4 lisensjaktområder. Kvoter og lisensjaktområder for fylkene Finnmark og Nordland følger nemndas vedtak av 20. august 02. Totalkvoten for lisensjakta på jerv i 2002/2003 i Nord-Norge samt Nord-Trøndelag er etter dette fastsatt til 33 jerver.

Når det gjelder avvisningskravet fra Norges Naturvernforbund på nemndas vedtak om at det må gis vilkår slik at hele kvoten kan tas ut, så vurderer direktoratet dette ikke som ett vedtak fattet av jervnemnda, og klagen fra Norges Naturvernforbund tas ikke til følge på dette punkt.

Direktoratets vedtak er endelig og kan ikke påklages videre, jf forvaltningsloven § 28.  
Med hilsen

Janne Sollie
Per Erik Sigstadstø

Direktør

